A TANÁCS HATÁROZATA
(2008. június 3.)
a Portugáliában fennálló túlzott hiányról szóló 2005/730/EK határozat hatályon kívül helyezéséről
(2008/561/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (12) bekezdésére,
tekintettel a Bizottság ajánlására,
mivel:
(1)
A Szerződés 104. cikke (6) bekezdésének megfelelően a Bizottság ajánlását követően a 2005/730/EK tanácsi határozat (1) megállapította, hogy Portugáliában túlzott hiány áll fenn. A Tanács megállapította, hogy a 2005-re tervezett államháztartási hiány a GDP 6,2 %-a volt, amely meghaladta a Szerződésben előirányzott, a GDP 3 %-ának megfelelő referenciaértéket, miközben a bruttó államadósság szintjével kapcsolatban a Szerződésben előirányzott 60 %-os referenciaértéket meghaladóan a GDP 66,5 %-ának elérését tervezték.
(2)
2005. szeptember 20-án a Szerződés 104. cikkének (7) bekezdésével és a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (2) 3. cikkének (4) bekezdésével összhangban a Tanács a Bizottság javaslata alapján ajánlást intézett Portugáliához azzal a céllal, hogy legkésőbb 2008-ig szüntesse meg a túlzott hiányt. Az ajánlást nyilvánosságra hozták.
(3)
A Szerződés 104. cikke (12) bekezdésének megfelelően a túlzott hiányról szóló tanácsi határozatot a Bizottság ajánlása alapján hatályon kívül kell helyezni, ha a Tanács úgy ítéli meg, hogy az érintett tagállamban a túlzott hiány kiigazítása megtörtént.
(4)
A Szerződéshez csatolt, a túlzott hiány esetén követendő eljárásról szóló jegyzőkönyvvel összhangban a Bizottság szolgáltatja a túlzott hiány esetén követendő eljárás végrehajtásához kapcsolódó adatokat. A jegyzőkönyv alkalmazásának részeként az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló, 1993. november 22-i 3605/93/EK tanácsi rendelet (3) 4. cikkével összhangban a tagállamok évente kétszer, nevezetesen április 1-jéig és október 1-jéig kötelesek közölni a költségvetési hiányra, az államadósságra és más kapcsolódó változókra vonatkozó adatokat.
(5)
Portugália 2008. április 1-je előtti bejelentését és a bizottsági szolgálatok 2008. tavaszi előrejelzését követően, a 3605/93/EK rendelet 8 g. cikkének (1) bekezdésével összhangban a Bizottság (Eurostat) által közölt adatok alapján a következő következtetések vonhatók le:
-
Az államháztartási hiány a 2005-ös GDP 6,1 %-áról 2006-ban a GDP 3,9 %-ára, 2007-ben pedig 2,6 %-ára - a GDP 3 %-ának megfelelő referenciaérték alá - csökkent, a Tanács által meghatározott határidő előtt egy évvel. Utóbbi megfelel Portugália stabilitási programjának 2007. decemberi naprakésszé tett változatában meghatározott, a GDP 3 %-ának megfelelő hivatalos hiánycélnak.
-
Az állami kiadások GDP-arányos csökkenése és a GDP-arányos bevétel növekedése egyaránt hozzájárult az államháztartási egyenleg javulásához. A kiadási hányad 2006-ban a GDP 1 százalékpontjával, 2007-ben pedig a GDP majdnem százalékpontjával csökkent. Ezzel párhuzamosan az állami bevételek aránya 2006-ban és 2007-ben egyaránt a GDP mintegy százalékpontjával növekedett. A költségvetési konszolidáció főként strukturális intézkedéseken alapult, egy egyszeri intézkedés jelentéktelen, a GDP 0,1 %-át jelentő hozzájárulásával 2007-ben. A strukturális egyenleg (azaz a ciklikus hatásoktól megtisztított egyenleg az egyszeri és más átmeneti intézkedések nélkül) a becslések szerint 2006-ban a GDP 2 százalékpontjával és 2007-ben 1 százalékpontjával javult, ami összhangban van a Tanácsnak a 104. cikk (7) bekezdése szerinti ajánlásával, amely 2006-ban a strukturális egyenlegnek a GDP 1,5 %-ával és 2007-ben pedig legalább a GDP %-ával történő csökkentését irányozta elő.
-
2008-ra - a Bizottság szolgálatainak 2008 tavaszi előrejelzése szerint - a hiány tovább csökken, a GDP 2,2 %-ára, amelyet főként további bevételek eredményeznek, miközben a költségvetés végrehajtásában egy egyszeri, a GDP 0,2 %-át jelentő hiánycsökkentő művelet hatása érvényesül. Ez nagyrészt megfelel a portugál stabilitási program 2007. decemberi naprakésszé tett változatában meghatározott, a GDP 2,4 %-át kitevő hivatalos hiánycélnak és a portugál hatóságok által 2008. március végén bejelentett, a GDP 2,2 %-át kitevő felülvizsgált célnak. 2009-re a tavaszi előrejelzés szerint - változatlan gazdaságpolitika mellett - az államháztartási hiány a GDP 2,6 %-a lesz. Ez azt jelzi, hogy a hiánynak a GDP 3 %-ában kifejezett referenciaérték alá való csökkentése hitelt érdemlő és fenntartható módon történt.
-
A strukturális egyenleg mindamellett 2008-ban várhatóan körülbelül a GDP százalékpontjával javul, 2009-ben pedig - változatlan gazdaságpolitika mellett - a GDP százalékpontjával romlik. Ezt a költségvetési helyzet középtávú célkitűzésének eléréséhez szükséges előrelépés tükrében kell vizsgálni, ami Portugália esetében a GDP 0,5 %-át jelentő strukturális hiány.
-
Az államadósság a GDP 2006-os 64,7 %-áról 2007-ben 63,6 %-ra csökkent. A Bizottság szolgálatainak 2008. tavaszi előrejelzésében előrevetített alacsony GDP-növekedés és a még mindig magas államháztartási hiány 2009-ben várhatóan a GDP 64 %-át jelentő államadósságot eredményez.
(6)
A Tanács véleménye szerint a túlzott hiány kiigazítása Portugáliában megtörtént, ezért a 2005/730/EK határozatot hatályon kívül kell helyezni,
ELFOGADTA EZT A HATÁROZATOT:
1. cikk
Az általános értékelésből az következik, hogy Portugáliában a túlzott hiány kiigazítása megtörtént.
2. cikk
A 2005/730/EK határozat hatályát veszti.
3. cikk
Ennek a határozatnak a Portugál Köztársaság a címzettje.
Kelt Luxembourgban, 2008. június 3-án.